钦定古今图书集成/理学汇编/学行典/第105卷 > 荆川稗编 > 《心思》
## 钦定古今图书集成/理学汇编/学行典/第105卷 > 荆川稗编 > 《心思》

《书》曰：“思曰睿，睿作圣。”《扬子》曰：“神心恍惚，经纬万方。”《孔
丛子》曰：“心之精神是谓圣。”《管子》曰：“思之思之，又重思
之。思之不通，鬼神将通之。”非鬼神之力也，精诚之极
也。《邵子》曰：“天向一中分造化，人从心上起经纶。”或曰：
“《易》言何思何虑，何也？”曰：始于思，终于无思，非不思也，
不待思也。此不识不知而顺帝则，从心所欲而不逾
矩，庖丁之“解牛”，“轮扁之斲轮，痀偻之承蜩”，岂更于思
乎？